CELEX: 62013CN0506
Language: da
Date: 2013-09-19 00:00:00
Title: Sag C-506/13 P: Appel iværksat den 19. september 2013 af Lito Maieftiko Gynaikologiko kai Cheirourgiko Kentro A.E. til prøvelse af dom afsagt af Retten (Fjerde Afdeling) den 9. juli 2013 i sag T-552/11, Lito Maieftiko Gynaikologiko kai Cheirourgiko Kentro mod Kommissionen

23.11.2013   
            
            
               DA
            
            
               Den Europæiske Unions Tidende
            
            
               C 344/50
            
         Appel iværksat den 19. september 2013 af Lito Maieftiko Gynaikologiko kai Cheirourgiko Kentro A.E. til prøvelse af dom afsagt af Retten (Fjerde Afdeling) den 9. juli 2013 i sag T-552/11, Lito Maieftiko Gynaikologiko kai Cheirourgiko Kentro mod Kommissionen
   (Sag C-506/13 P)
   2013/C 344/88
   Processprog: græsk
   
      Parter
   
   
      Appellant: Lito Maieftiko Gynaikologiko kai Cheirourgiko Kentro A.E. (ved advokat E. Tzannini)
   
      Den anden part i appelsagen: Europa-Kommissionen
   
      Appellanten har nedlagt følgende påstande
   
   
               —
            
            
               Der gives medhold i appellen.
            
         
               —
            
            
               Rettens dom af 9. juli 2013 i sag T-552/11, registreret under protokolnr. 575925, ophæves.
            
         
               —
            
            
               Den omhandlede tvist antages til realitetsbehandling og der træffes afgørelse om dens realitet. Subsidiært hjemvises sagen til Retten med henblik på realitetsbehandling.
            
         
               —
            
            
               Alle argumenter i Kommissionens modkrav afvises, da de i princippet ikke kan antages til realitetsbehandling og under alle omstændigheder er ubegrundede.
            
         
               —
            
            
               Der gives medhold i annullationssøgsmålet anlagt den 24. oktober 2011 af »Lito Maieftiko Gynaikologiko kai Cheirourgiko Kentro« til prøvelse af debetnota nr. 3241109207 af 9. september 2011.
            
         
               —
            
            
               Den anfægtede debetnota nr. 3241109207 på 83 001,09 EUR annulleres.
            
         
               —
            
            
               Kommissionen tilpligtes at betale sagens omkostninger.
            
         
      Anbringender og væsentligste argumenter
   
   
               1)
            
            
               Fejlagtig anvendelse af en retsregel, dvs. den manglende anerkendelse af debetnotaens eksigibilitet og den heraf følgende manglende anvendelse af artikel 263 TEUF. Idet Retten har fastslået, at Kommissionen ikke havde anvendt sine myndighedsbeføjelser, og at formålet med debetnotaen var udøvelse af de beføjelser, som Kommissionen er blevet tildelt i medfør af aftalebestemmelserne, har Retten anvendt retsreglen fejlagtigt.
            
         
               2)
            
            
               Retlig fejl, dvs. urigtig klassificering af begrebet »uretmæssigt udbetalt beløb«. Retten har fortolket aftalen forkert og uberettiget for så vidt angår begrebet uretmæssigt udbetalt.
            
         
               3)
            
            
               Tilsidesættelse af EU-rettens grundlæggende principper, idet »Lito Maieftiko Gynaikologiko kai Cheirourgiko Kentro«’s argumenter ikke er blevet taget i betragtning for så vidt angår rentesatsen. Retten har fejlagtigt fastsat renternes løbetid fra dagen efter den betalingsdato, der er angivet i debetnotaen.
            
         
               4)
            
            
               Urigtig anvendelse af de juridiske kriterier inden for rammerne af Rettens bevisvurdering. Retten har fejlagtigt bestridt de ansatte personers arbejdstimer.
            
         
               5)
            
            
               Retlig fejl og fejlagtig subsumption af de faktiske omstændigheder. Retten har ikke anvendt den korrekte retsregel på de påberåbte faktiske omstændigheder vedrørende arten og funktionen af time sheets.
            
         
               6)
            
            
               Åbenbart urigtigt skøn for så vidt angår de procedureregler, som sikrer retten til et forsvar og princippet om proceduremæssig ligestilling mellem Kommissionen og »Lito Maieftiko Gynaikologiko kai Cheirourgiko Kentro«. Retten har med urette fastslået, at de arbejdssedler, der er blevet fremlagt, ikke opfylder de krav, der er fastsat i aftalen, og har følgelig afvist dem som bevismiddel. Retten har desuden fastslået, at den fremlagte korrespondance ikke viser det timetal, som de ansatte faktisk har arbejdet.
            
         
               7)
            
            
               Retlig fejl ved vurderingen af den retlige karakter af metoderne til evaluering af omkostninger (Cost Models).
            
         
               8)
            
            
               Retlig fejl for så vidt angår begrebet magtfordrejning begået af Europa-Kommissionen.
            
         
               9)
            
            
               Fejlagtig subsumption af de faktiske omstændigheder, hvilket har medført en fejlagtig retlig vurdering om afvisning af »Lito Maieftiko Gynaikologiko kai Cheirourgiko Kentro«’s argumenter vedrørende den manglende begrundelse for den anfægtede debetnota.
            
         
               10)
            
            
               Retlig fejl ved vurderingen af princippet om beskyttelse af den berettigede forventning. Retten har med urette undladt at fastslå, at Kommissionen i strid med princippet om beskyttelse af den berettigede forventning har set bort fra al »Lito Maieftiko Gynaikologiko kai Cheirourgiko Kentro«’s forskningsarbejde, idet den har sanktioneret eventuelle standardafvigelser i den angiveligt korrekt udførte procedure ved at kræve hele det udbetalte beløb tilbagebetalt.